*Proiect*

Aprobat
prin Hotărîrea Guvernului nr.\_\_\_\_
din \_\_\_\_\_\_\_\_\_\_\_\_

**REGULAMENT
cu privire la reglementarea efectivului de animale sălbatice
în ariile naturale protejate de stat din afara fondului forestier de stat**

1. **Dispoziţii generale**

    1. Regulamentul cu privire la reglementarea efectivului de animale sălbatice în ariile naturale protejate de stat din afara fondului forestier de stat (în continuare – Regulament) prevede măsurile de reglementare a efectivului unor specii de animale pe suprafața ariilor naturale protejate de stat din afara fondului forestier de stat, în scopul ocrotirii sănătății populației, al protecției animalelor și plantelor și al prevenirii pagubelor ce pot fi cauzate economiei naționale, faunei sălbatice și habitatelor acestora  în caz de sporire a efectivului unor specii de animale și/sau de izbucnire a epizootiilor.
  2. Măsurile de reglementare a efectivului de animale se aplică pe teritoriul ariilor naturale protejate de stat din afara fondului forestier de stat. Aplicarea măsurilor de reglementare a efectivului unor specii de animale se efectuează prin metode de menținere a efectivului populațiilor tuturor speciilor de animale la nivelul cerințelor ecologice și științifice naționale și internaționale, fără diminuarea factorilor economici, culturali și de recreare a teritoriului.

 3. Reglementarea efectivului de animale sălbatice în fondul ariilor naturale protejate de stat din afara fondului forestier se realizează conform planurilor de management aprobate și Regulamentelor-cadru pentru fiecare categorie de arii protejate.

 4. Se interzice reglementarea  efectivului unor specii de animale în zonele strict protejate din cadrul tuturor categoriilor de arii protejate, inclusiv prin trimiterea gonașilor în aceste zone.

 5. Speciile și efectivul de animale (numărul de exemplare) care sânt supuse reglementării numerice, precum și modul de aplicare a măsurilor de reglementare se aprobă de către autoritatea centrală de mediului, la propunerea gestionarului, în baza unui studiu științific coordonat în scris cu  Academia de Științe a Moldovei, iar în cazul epizootiilor, cu Agenția Națională pentru Siguranța Alimentelor.

 6. Efectuarea activităților de reglementare a efectivului de animale prin metodele de reglementare stabilite în pct. 9 subpct. 1-4) se efectuează în baza Ordinului emis de către autoritatea centrală de mediului.
 7. Monitorizarea și controlul asupra respectării prezentului Regulament se efectuează de către Inspectoratul pentru Protecția Mediului (IPM) în baza prevederilor Legii nr. 1515-XII din 16 iunie 1993 privind protecția mediului înconjurător.

**II. Metodele de reglementare a efectivului de animale**

  8. Metodele de reglementare a efectivului de animale includ acțiuni întreprinse în arii naturale protejate de stat din afara fondul forestier de stat argumentate din punct de vedere științific, efectuate în scopul ocrotirii sănătății populației, al protecției animalelor domestice împotriva bolilor, al prevenirii pagubelor ce pot fi cauzate culturilor agricole, faunei sălbatice și habitatelor, precum și a prejudiciilor pe care le-ar putea suferi economia națională, în caz de sporire a efectivului unor specii de animale.

 De asemenea, metodele de reglementare a efectivului de animale includ acțiuni pentru diminuarea sau menținerea numărului de animale sălbatice, pentru protecția și restabilirea ecosistemelor naturale, pentru menținerea echilibrului ecologic, inclusiv cele condiționate de necesitatea urgentă de a extrage exemplarele de prădători, purtători de boli contagioase din ariile naturale protejate de stat și care prezintă o amenințare reală pentru viața și sănătatea populației.
 9. Se stabilesc următoarele metode de reglementare a efectivului de animale:
    1) **capturarea în stare vie** și extragerea din mediul natural a  unui număr de animale din anumite teritorii şi repopularea altor teritorii cu specia respectivă, în conformitate cu  recomandările elaborate de Academia de Științe a Moldovei și aprobate de autoritatea centrală de mediul;

   2) **strămutarea animalelor sălbatice** din ariile protejate suprapopulate cu ademenirea acestora în alte zone adiacente;

 3) **sacrificarea animalelor** în caz de izbucnire a epizootiilor sau suspiciune de boli infectocontagioase, care se efectuează de către Gestionarul ariei protejate ori deținătorul funciar în comun cu Agenția Națională pentru Siguranța Alimentelor, conform prevederilor Legii nr.221-XVI din 19 octombrie 2007 privind activitatea sanitar-veterinară;
 4) **extragerea prin împușcare** a animalelor în cazul sporirii considerabile a numărului de animale.

**III. Organizarea activităților de reglementare
a efectivului de animale**

 10. Reglementarea efectivului de animale se realizează de către gestionar cu respectarea normelor și tehnicii de securitate prin următoarele metode:

    1) **Capturarea în stare vie** se efectuează pe tot parcursul anului, cu excepția primăverii și a perioadei de migrare spre locurile de cuibărit. Capturarea se realizează cu utilizarea plaselor în scopul reducerii densității până la nivelul optim și repopulării altor terenuri cu specia respectivă în limita densității optime de către un grup de angajați ai gestionarului ariei protejate în prezența reprezentantului Institutului de Zoologie al Academiei de Științe a Moldovei și Inspectoratului pentru Protecția Mediului.

 2) **Strămutarea animalelor sălbatice** se efectuează pe tot parcursul anului, în scopul diminuării densității până la nivelul optim, cu ademenirea acestora în zone adiacente, prin administrarea hranei complementare sau preferate în acele zone, crearea remizelor, amplasarea adăpătorilor, a sărăriilor şi prin alte mijloace, creându-le condiții favorabile de existență. Acțiunea dată se întreprinde de către angajații permanenți ai gestionarului ariei protejate.
    3) **Sacrificarea animalelor** în caz de izbucnire a epizootiilor se realizează, în măsura necesității, în orice perioadă a anului de către angajații gestionarului ariei protejate în comun cu angajații Agenției Naționale pentru Siguranța Alimentelor, conform prevederilor Legii nr. 221 din 19 octombrie 2007 privind activitatea sanitar-veterinară, în prezența reprezentantului Institutului de Zoologie al Academiei de Științe a Moldovei și IPM.

 4) **Extragerea prin împușcare** a animalelor în cazul sporirii considerabile a numărului de animale se efectuează conform recomandărilor Academiei de Științe a Moldovei. Acțiunea se efectuează de către angajații gestionarului ariei protejate, care se practică în grup, de către o echipă de vânători, compusă din gonași și țintași și care constă din hăituirea și mânarea animalelor sălbatice de către gonași spre linia de țintași. Țintașii extrag animalele sălbatice din locuri pentru tragere special amenajate sau neamenajate și care, de regulă, sunt aranjați în linie dreaptă. La extragere se utilizează arme cu țeavă lisă.

11. Semnalarea necesității de reglementare a efectivului de animale se efectuează de către gestionarul ariei protejate, care, în termen de 3 zile lucrătoare, anunță despre aceasta, în scris, Academia de Științe a Moldovei și, după caz, Agenția Națională pentru Siguranța Alimentelor.
12. Academia de Științe a Moldovei, după caz, în comun cu Agenția Națională pentru Siguranța Alimentelor, examinează împreună cu reprezentantul ariei naturale protejate, în termen de până la 10 zile lucrătoare, situația din teritoriu și remite gestionarului un studiu argumentat științific, care va conține propunerea  privind metoda necesară de reglementare a efectivului de animale în conformitate cu pct. 9 al prezentului Regulament.

    13. Gestionarul, în termen de până la 10 zile lucrătoare, înaintează autorității centrale de mediu un demers privind aprobarea necesității și metodei de reglementare a efectivului de animale.
    14. Demersul trebuie să conțină următoarea informație:

1. Studiu argumentat științific.
2. denumirea speciei  (în limbile română și latină);
3. localizarea, densitatea speciei în  aria protejată;
4. avizul argumentat științific, elaborat de către Academia de Științe a Moldovei și, după caz, de către Agenția Națională pentru Siguranța Alimentelor;
5. rezultatele și eficacitatea acțiunilor de reglementare anterioare  (dacă au fost efectuate);
6. numărul de animale și structura lor pe vârstă și sex propuse extragerii;
7. calculele care justifică numărul de animale și structura pe vârstă și sex  propuse  reglementării;
8. locurile, termenele, metoda și instrumentele utilizate la reglementarea efectivelor de animale;
9. condițiile de transportare  și locul repopulării (după necesitate);
10. persoana responsabilă de efectuarea reglementării efectivului de animale;
11. notificarea situației epizootice.

15. Autoritatea centrală de mediu examinează demersul și adoptă Ordinul privind măsura de reglementare, după cum urmează:
 1) în cazul metodei stabilite la pct. 9 subpct. 1), capturarea în stare vie – modul de repopulare a speciilor, terenurile și termenele de capturare, precum și  cantitatea de capturare pe bază de vârstă și sex și  modul de aplicare a metodei;

    2) în cazul metodei stabilite la pct. 9 subpct. 2), strămutarea animalelor sălbatice – în funcție de argumentarea științifică elaborată de către Academia de Științe a Moldovei;
    3) în cazul metodei stabilite la pct. 9 subpct. 3), sacrificarea animalelor – în funcție de argumentarea Agenției Naționale pentru Siguranța Alimentelor – metoda de reglementare aprobată;
    4) în cazul metodei stabilite la pct. 9 subpct. 4), extragerea prin împușcare – termenele, locurile, specia, cantitatea de extras pe bază de vârstă și sex.
    16. Autoritatea centrală de mediu va publica Ordinul privind metodele de reglementare a efectivului de animale sălbatice în ariile naturale protejate de stat din afara fondul forestier de stat pe site-ul său oficial și în Monitorul Oficial al Republicii Moldova.
    17. După finalizarea activităților de reglementare a efectivului de animale se întocmește un act cu acțiunile întreprinse, care se semnează de toți participanții, cu specificarea speciei, a numărului de animale recoltate, capturate sau sacrificate şi care se transmite, în termen de 2 zile lucrătoare de la expirarea termenului indicat în decizie, IPM-ului.
    18. Împușcarea altor specii, a unor cantități mai mari, a speciilor de altă vârstă sau sex decât cele indicate în Ordinul autorității centrale de mediu privind reglementarea efectivului de animale sălbatice în ariile naturale protejate de stat din afara fondului forestier de stat la etapa implementării Ordinului respectiv se consideră braconaj și se pedepsește conform legislației în vigoare.
    19. Se interzice:
    1) utilizarea alicelor de plumb în Zonele Umede de Importanță Internațională RAMSAR, cu excepția metodei de sacrificare a animalelor în caz de izbucnire a epizootiilor;
    2)  aplicarea metodelor de reglementare a animalelor enumerate la pct. 9 alin. 1), 3) în lipsa reprezentantului Institutului de Zoologie al Academiei de Științe a Moldovei și Inspectoratului pentru Protecția Mediului;
    3) orice alte acțiuni care ar pune în pericol viața celorlalte animale sau care le-ar determina să părăsească fondul ariilor protejate.